[{"text_idx": "#000002", "text": "On kriise, mis raputavad juurteni ja vo\u0303ivad viia nii meeleheite kui ka lo\u0303hutud perekondadeni. Kuidas minna edasi, kui ko\u0303ik teed na\u0308ivad juhatavat ummikusse? Va\u0308ljapa\u0308a\u0308su aitab otsida Londonis tegutsev pereterapeut Renos Papadopoulos."}, {"text_idx": "#000004", "text": "Oleme viimastel aastatel na\u0308inud oma suhtluskonnas paljusid 40. eluaastates mehi, kellel on su\u0308venenud a\u0308revus ja masendus. Keskeakriis, o\u0308eldakse selle kohta. Olgem ausad, pole isegi sellest mo\u0308o\u0308da saanud. Mo\u0303ne jaoks on olnud lahenduseks ja\u0308tta pere maha, leida endast kaks korda noorem naine, hingesugulane, nagu tavatsetakse ma\u0308rkida, ning alustada uut elu. Kas see on normaalne? Ongi osa inimese, mehe arengust?"}, {"text_idx": "#000006", "text": "Eluterve inimene hakkabki u\u0308hel hetkel oma isiku, rolli ja eesma\u0308rkide u\u0308le ja\u0308rele mo\u0303tlema. Elu keskpaika jo\u0303udmine on reaalne fenomen ja inimene vo\u0303ib seada ku\u0308sima\u0308rgi alla selle, kuhu ta on jo\u0303udnud. Oluline on aga see, kuidas seda tehakse ja mida vastates ette vo\u0303etakse. Teha seda viisil, mis muudab suhted su\u0308gavamaks, on raskem. Iga suhe vajab hoolt ja ta\u0308helepanu."}, {"text_idx": "#000007", "text": "Me hooldame boilerit ja autot. Ka katkiseid kingi ja kleite varem parandati, nu\u0308u\u0308d aga visatakse need minema ja ostetakse uued. Vo\u0303ib tekkida tunne, et kui inimsuhtes tekivad ebako\u0303lad ning need kuhjuvad, siis on ka siin lihtsam uus soetada. Suhtes tuleb sellisel hetkel hakata ta\u0308helepanu po\u0308o\u0308rama oma puudustele, no\u0303rkustele, eksimustele. Selleks et suuta nendele valusatele asjadele iseendas otsa vaadata, on vaja jo\u0303udu."}, {"text_idx": "#000008", "text": "Kui nu\u0308u\u0308d tuleb noor naine \u2013 ma ei pea silmas, et ta pu\u0308u\u0308ab meest tahtlikult endale haarata \u2013, siis ta kehastab mehe silmis teatavat probleemitut puhtust ja su\u0308u\u0308tust ning selle asemel et olemasolev suhe su\u0308gavamale tasemele viia, kiputakse looma uut. Kindlasti on see kergem, po\u0303nevam ning mis po\u0303hiline \u2013 see on uus algus."}, {"text_idx": "#000009", "text": "Aga uue alguse saab leida ka olemasolevast suhtest \u2013 su\u0308gavamal tasandil. Muidugi on see raske. U\u0308le poolte peredest lagunevad. On vaja vastupidavust, et ja\u0308a\u0308da suhtesse nii, et seesama suhe vo\u0303iks uueneda. Ka lahkuminekud ju korduvad. Me peame mo\u0303tlema lastele. Lapsed on need, kes kannatavad."}, {"text_idx": "#000010", "text": "Te ra\u0308a\u0308gite, et on vaja jo\u0303udu, et oma valule ja kahtlustele otsa vaadata. Ent probleem on selles, et asi on juba kontrolli alt va\u0308ljunud. Juba tuntakse, et tegu on katastroofiga. Mees vo\u0303ib olla va\u0308ga impulsiivne vo\u0303i hoopis endasse sulgunud. Igal juhul kannatavad ko\u0303ik pereliikmed. Sellises olukorras kaobki jo\u0303ud."}, {"text_idx": "#000011", "text": "Sellised kriisid ei olegi rahulikud intellektuaalsed otsingud. Need puudutavad inimest va\u0308ga su\u0308gavalt. Mees tunneb, et see on va\u0308ljakannatamatu, ja plahvatab teiste peale vo\u0303i muutub destruktiivseks enda vastu, langeb depressiooni, hakkab alkoholi tarvitama vmt."}, {"text_idx": "#000015", "text": "Kui aga mees otsustabki pere juurde ja\u0308a\u0308da, kuid ei suuda oma perekonda taluda? Ta ei suuda nendega samas ruumiski olla, ei talu la\u0308rmi, mida lapsed teevad, ja plahvatab mitu korda pa\u0308evas?"}, {"text_idx": "#000016", "text": "See, et inimesed ei talu u\u0308ksteist, on trago\u0308o\u0308dia. Pere on armastamise paik. Tuleb ku\u0308sida, miks na\u0308hakse peres probleemi? Inimene na\u0308eb ja\u0308relikult elu va\u0308ga vildakas valguses."}, {"text_idx": "#000017", "text": "Me eksime, kui arvame, et inimene areneb u\u0308ksnes ta\u0308iskasvanuikka jo\u0303udmiseni. Areng just sellistes hetkedes seisnebki. Ehk tuleb kellegagi maha istuda ja ra\u0308a\u0308kida. Mis siis toimub, et ma ei talu oma laste tekitatud la\u0308rmi? Mo\u0303nes totalitaristliku rez\u030ciimiga riigis vo\u0303ib u\u0308ksikkongis istuv inimene vaid anuda, et saaks oma laste mu\u0308rgeldamist kuulda. Peaksime seisatama ja ku\u0308sima, miks see u\u0308ldse tundub meile probleemina. Tegu on loomuliku asjaga, millega tuleb kohasel moel u\u0308mber ka\u0308ia."}, {"text_idx": "#000018", "text": "Tahaksin ka ku\u0308sida, miks tundub, et lapsed teevad la\u0308rmi? Kui see ongi no\u0303nda, siis on midagi valesti viisis, kuidas me nendega suhestume. Kui me neid kuulame, siis nad ei tee la\u0308rmi, vaid naeravad, nutavad vo\u0303i ra\u0308a\u0308givad meiega. Nad va\u0308ljendavad oma sisemaailma. Kui lapsed ja\u0308etakse omapa\u0308i, siis nad satuvad segadusse ega tea, mida teha, ja hakkavad ka\u0308ratsema. Kui ma ei suuda oma lastega ra\u0308a\u0308kida vo\u0303i ma\u0308ngida ja tajun neid mu\u0308rana, siis pean pigem ku\u0308sima, mis minul viga on."}, {"text_idx": "#000019", "text": "Nu\u0308u\u0308d jo\u0303uame po\u0303lvkonnast po\u0303lvkonda korduvate mustriteni. Pereisa na\u0308iteks ei suuda taluda oma laste mu\u0308rglit, nagu pole suutnud seda taluda ka tema vanemad. Ta reageerib nii, nagu seda on tehtud kunagi temaga, ja ka\u0308ratab: \u201eJa\u0308tke mind rahule!\u201d, justkui hakkaks tema sees ra\u0308a\u0308kima keegi teine."}, {"text_idx": "#000021", "text": "Mo\u0303istes aga, kui su\u0308gavale probleemid ja mustrid ulatuvad, vo\u0303ib olukord tunduda ju veelgi lootusetum. Tundub, et selle u\u0308le ei ole mingit vo\u0303imu, ei tea isegi, kust alustada. Arstid kirjutavad ko\u0303igepealt antidepressante, et inimene saaks natuke rahu ning oleks vo\u0303imeline mo\u0303tlema. Mis oleks aga alternatiiv?"}, {"text_idx": "#000025", "text": "Ent isa vo\u0303ib tahta just laste pa\u0308rast \u2013 et mitte neid mustreid neile edasi anda \u2013 talumatu ja plahvatusohtliku olukorra kiiresti a\u0308ra lo\u0303petada."}, {"text_idx": "#000026", "text": "Kui ta lo\u0303petab selle olukorra sel moel, siis saadab ta lastele selge so\u0303numi, et tegu on lahendamatute probleemidega, et ta ei talu elu loomulikku valu, et ta po\u0303geneb selle eest. Po\u0303genemine on ajutine lahendus, mida vo\u0303ib veidi aega ka kasutada, aga seda selleks, et leida uut jo\u0303udu ning seada fookust, et to\u0308o\u0308 o\u0303igesti a\u0308ra teha. Muidu me edastame lastele so\u0303numi, et suhted on kas imelised vo\u0303i kui midagi la\u0308heb valesti, siis tuleb lahkuda. Kui ma la\u0308hen a\u0308ra selleks, et oma laste peale mitte karjuda, siis on see vo\u0303ib-olla kergendus u\u0308heks pa\u0308evaks, aga tegelikult midagi palju hullemat kui kodus karjumine."}, {"text_idx": "#000028", "text": "Kas olete na\u0308inud peresid, kellel sellise olukorra lahendamine o\u0303nnestub? Kuidas su\u0308nnib see ime?"}, {"text_idx": "#000030", "text": "Miks on u\u0308ldse vaja perekonda? Miks on just pere ja pikk pu\u0308siv suhe inimlik?"}, {"text_idx": "#000033", "text": "Me ja\u0308a\u0308me ikkagi oma laste vanemateks ka siis, kui nemad on 70aastased. Kunst seisneb selles, kuidas avastada uusi emaks ja isaks olemise viise. Alguses me o\u0303pime olema vanemad ma\u0308hkmeid vahetades ja lapsi toites, seeja\u0308rel o\u0303pime, kuidas tulla toime teismeliste kummalisusega. O\u0303pime u\u0308ha enam tundma suhete nu\u0308ansse: kui palju na\u0308idata u\u0308les hoolitsust ja kui palju anda vabadust. Need on uskumatult peened vo\u0303imed, mida on vo\u0303imalik va\u0308lja kujundada u\u0308ksnes perekonnas."}, {"text_idx": "#000034", "text": "Sedasama o\u0303pivad ka lapsed. See on ta\u0308helepanuva\u0308a\u0308rne, kuidas nad ei o\u0303pi mitte u\u0308ksnes kiikuma vo\u0303i koolis ka\u0308ima, vaid just neid suhtenu\u0308ansse. Kui me vo\u0303tame perekonda to\u0303siselt, siis avanevad unikaalsed vo\u0303imalused arendada igas pereliikmes unikaalseid oskusi, tundlikkust ja vo\u0303imeid. Ja see ongi raske. On valu, la\u0308rmi, magamata o\u0308id, katkestusi, aga ku\u0308simus ongi selles, kuidas leida kogu aeg uusi hakkama saamise viise."}, {"text_idx": "#000035", "text": "Mida teha siis, kui mees selle kriisi ko\u0303ige raskematel hetkedel, keset ko\u0303iki neid suhteid, va\u0308ljakutseid ja vo\u0303imalusi ahastab: miks ma elan?"}, {"text_idx": "#000038", "text": "Elu mo\u0303tte tunnetust ei saa inimestele anda ratsionaalselt, sest elu alguses on mo\u0303ndagi irratsionaalset. Nii avaneb meile veel u\u0308ks dimensioon inimeses. Kui see ei ole ratsionaalne, siis mis see on, mida me vo\u0303ime inimeses veel leida? Luule ei ole ka ratsionaalne. Ilu ei ole. Religioon ei ole. Ko\u0303ik su\u0308gavamad asjad meie elus ei ole ratsionaalsed. Kuidas me sobitame oma elu u\u0308helt poolt sellega, millega tegeleb ratsionaalne meel, ja teiselt poolt sellega, millega tegelevad meie teised funktsioonid?"}, {"text_idx": "#000039", "text": "Mida enam me neid teisi funktsioone arendame, seda enam inimene kasvab. Ratsionaalsuse ja selle teise osa kombinatsioon teeb meist unikaalse inimese. Ma ei pea silmas kindlaid vaimseid vo\u0303i religioosseid praktikaid, ehkki kui neid viljeldakse, siis on see suurepa\u0308rane. Juhul kui need on ta\u0308henduslikud. Kui ma hakkan selliste suuremate, loogika abil mo\u0303istetamatute asjade peale mo\u0303tlema, siis areneb minu inimsus."}, {"text_idx": "#000044", "text": "Seda ma mo\u0303tlengi, kui ra\u0308a\u0308gin arengust. Mida enam selliseid komplekssusi arvesse vo\u0303etakse ning mida enam ollakse valmis avarduma nendesse dimensioonidesse, seda enam inimene kasvab."}, {"text_idx": "#000049", "text": "Liitumisel no\u0303ustud Ajakirja EMA privaatsuspoliitikaga."}]